CELEX: C2004/201/14
Language: el
Date: 2004-08-07 00:00:00
Title: Υπόθεση C-204/04: Προσφυγή της Επιτροπής των Ευρωπαϊκών Κοινοτήτων κατά της Ομοσπονδιακής Δημοκρατίας της Γερμανίας, που ασκήθηκε στις 7 Μαΐου 2004

7.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/7
            
         Προσφυγή της Επιτροπής των Ευρωπαϊκών Κοινοτήτων κατά της Ομοσπονδιακής Δημοκρατίας της Γερμανίας, που ασκήθηκε στις 7 Μαΐου 2004
   (Υπόθεση C-204/04)
   (2004/C 201/14)
   Η Επιτροπή των Ευρωπαϊκών Κοινοτήτων, εκπροσωπούμενη από τη Nicola Yerrell, μέλος της Νομικής Υπηρεσίας της Επιτροπής, και τον Horstpeter Kreppel, δικαστή του Arbeitsgericht που έχει τεθεί στη διάθεση της Νομικής Υπηρεσίας της Επιτροπής στο πλαίσιο ανταλλαγών εθνικών δημοσίων υπαλλήλων, με τόπο επιδόσεων στο Λουξεμβούργο, άσκησε στις 7 Μαΐου 2004 προσφυγή κατά της Ομοσπονδιακής Δημοκρατίας της Γερμανίας ενώπιον του Δικαστηρίου των Ευρωπαϊκών Κοινοτήτων.
   Η προσφεύγουσα ζητεί από το Δικαστήριο:
   
               1.
            
            
               να αναγνωρίσει ότι η Ομοσπονδιακή Δημοκρατία της Γερμανίας, εισάγουσα εμμέσως δυσμενείς διακρίσεις σε βάρος των γυναικών, οι οποίες αποτελούν τη συντριπτική πλειοψηφία των εργαζομένων με μειωμένο ωράριο ατόμων στη γερμανική δημόσια διοίκηση με εβδομαδιαία εργασία λιγότερη των 18 ωρών, στερώντας από το δικαίωμα εκλογής σε θέση εκπροσώπου του προσωπικού, σύμφωνα με το άρθρο 14, παράγραφος 2, του Bundespersonalvertretungsgesetz (νόμου περί εκπροσωπήσεως του προσωπικού στην ομοσπονδιακή δημόσια διοίκηση), τους εργαζομένους με μειωμένο ωράριο οι οποίοι:
               
                           α)
                        
                        
                           εργάζονται κανονικά λιγότερο από 18 ώρες εβδομαδιαίως στα εξής ομόσπονδα κράτη:
                           
                                       —
                                    
                                    
                                       Βαυαρία,
                                    
                                 
                                       —
                                    
                                    
                                       Βερολίνο,
                                    
                                 
                                       —
                                    
                                    
                                       Βρέμη,
                                    
                                 
                                       —
                                    
                                    
                                       Έσση·
                                    
                                 
                     
                           β)
                        
                        
                           εργάζονται λιγότερο από το ήμισυ του κανονικού εβδομαδιαίου ωραρίου στα εξής ομόσπονδα κράτη:
                           
                                       —
                                    
                                    
                                       Μεκλεμβούργο-Δυτική Πομερανία,
                                    
                                 
                                       —
                                    
                                    
                                       Σαξωνία,
                                    
                                 
                                       —
                                    
                                    
                                       Σλέσβιγκ-Χολστάιν,
                                    
                                 
                                       —
                                    
                                    
                                       Θουριγγία·
                                    
                                 
                     
                           γ)
                        
                        
                           εργάζονται λιγότερο από το ένα τρίτο κανονικού εβδομαδιαίου ωραρίου στα εξής ομόσπονδα κράτη:
                           
                                       —
                                    
                                    
                                       Βάδη-Βιττεμβέργη,
                                    
                                 
                                       —
                                    
                                    
                                       Βραδεμβούργο,
                                    
                                 
                                       —
                                    
                                    
                                       Ρηνανία-Παλατινάτο,
                                    
                                 
                                       —
                                    
                                    
                                       Σαξωνία-Άνχαλτ·
                                    
                                 
                     
                           δ)
                        
                        
                           εργάζονται λιγότερο από τα 2/5 του κανονικού εβδομαδιαίου ωραρίου στο εξής ομόσπονδο κράτος:
                           
                                       —
                                    
                                    
                                       Βόρεια Ρηνανία-Βεστφαλία·
                                    
                                 
                     
                           ε)
                        
                        
                           εργαζόμενοι λιγότερο από 15 ώρες εβδομαδιαίως στο διάστημα ενός έτους, συμπληρώνουν μέχρι 2 μήνες εργασίας στο εξής ομόσπονδο κράτος:
                           
                                       —
                                    
                                    
                                       Κάτω Σαξωνία,
                                    
                                 παραβιάζει την αρχή της ίσης μεταχειρίσεως ανδρών και γυναικών, όπως αυτή προβλέπεται βάσει των άρθρων 1, 2 και 5 της οδηγίας 76/207/ΕΟΚ (1) και του σημείου 4 του παραρτήματος της οδηγίας 97/81/ΕΚ (2), σχετικά με τη συμφωνία-πλαίσιο για την εργασία μερικής απασχόλησης που συνήφθη από την UNICE, το CEEP και την CES,
                        
                     
         
               2.
            
            
               να καταδικάσει την Ομοσπονδιακή Δημοκρατία της Γερμανίας στα δικαστικά έξοδα.
            
         Ισχυρισμοί και κύρια επιχειρήματα:
   Η στέρηση του δικαιώματος του εκλέγεσθαι σε θέση εκπροσώπου του προσωπικού όσον αφορά τους εργαζομένους με μειωμένο ωράριο στην ομοσπονδιακή δημόσια διοίκηση, αλλά και στη δημόσια διοίκηση σχεδόν όλων των ομόσπονδων κρατών, που απασχολούνται λιγότερο από 18 ώρες εβδομαδιαίως (σε ορισμένα ομόσπονδα κράτη ο προβλεπόμενος αριθμός των ωρών αυτών είναι κάπως μικρότερος) συνεπάγεται έμμεση δυσμενή διάκριση των γυναικών, διότι οι γυναίκες αποτελούν τη συντριπτική πλειοψηφία των εργαζομένων με μειωμένο ωράριο. Επομένως, τούτο αντιβαίνει προς την οδηγία 76/207/ΕΟΚ. Επιπλέον, η σχετική ρύθμιση είναι αντίθετη και προς την οδηγία 97/81/ΕΚ, διότι κατόπιν της εκδόσεώς της οι εργαζόμενοι με μειωμένο ωράριο δεν πρέπει να τυγχάνουν δυσμενέστερης μεταχειρίσεως έναντι των εργαζομένων με πλήρες ωράριο, εκτός αν η διαφορετική μεταχείριση δικαιολογείται από αντικειμενικούς λόγους.
   Όμως, δεν υφίστανται τέτοιοι αντικειμενικοί λόγοι για τη στέρηση του δικαιώματος του εκλέγεσθαι. Η περιορισμένη διάρκεια της παρουσίας των εν λόγω ατόμων στον χώρο εργασίας μπορεί να αντισταθμιστεί με ένα ευέλικτο ωράριο και με σύγχρονα μέσα επικοινωνίας. Παρόμοιοι περιορισμοί δεν υφίστανται στο πλαίσιο του Betriebsverfassungsgesetz (γερμανικού νόμου περί λειτουργίας των επιχειρήσεων), ο οποίος ισχύει όσον αφορά την εκλογή των συμβουλίων των επιχειρήσεων στον ιδιωτικό τομέα. Τα εν λόγω συμβούλια έχουν την ίδια αποστολή όπως και οι εκπρόσωποι του προσωπικού στις δημόσιες υπηρεσίες. Η ως άνω αποκλειόμενη ομάδα ατόμων επιβάλλεται να μετέχει στα όργανα εκπροσωπήσεως εργαζομένων λόγω των ειδικών συμφερόντων της, τα οποία σε διαφορετική περίπτωση θα παραβλέπονταν.
   
      (1)  ΕΕ ειδ. έκδ. 05/002, σ. 70.
   
      (2)  ΕΕ L 14, σ. 9.